Foto: Hina

NAKON nekoliko dana šutnje i izbjegavanja medija premijer Zoran Milanović konačno se osvrnuo na uhićenje svog nekadašnjeg bliskog stranačkog kolege i "najboljeg što Zagreb ima" Milana Bandića.

Milanović je rekao kako je privođenje gotovo kompletne zagrebačke gradske vlasti sramota za Hrvatsku. Istaknuo je da u Zagrebu, kao i u Hrvatskoj postoji korupcija kao pojava, a "u Gradu Zagrebu naročito".

Na novinarska pitanja je odgovorio kako je bio nesretan kad je uhićena sisačko-moslavačka županica Marina Lovrić-Merzel, a ne veseli ga ni Bandićevo uhićenje: "Nisam sretan, tko god misli da sam sretan, što se privodi gradonačelnika i deset njegovih suradnika. To je kompletna gradska vlast, Zagreb je financijski najjači grad u jugoistočnoj Europi. To je sramota za Hrvatsku", rekao je premijer Milanović po dolasku na summit EU u Bruxellesu odgovarajući na pitanja novinara.



"Kako komentiram uhićenje? Nikako. Ja sam tu promatrač, uistinu promatrač", poručio je Milanović koji uvjerava kako nema veze s istragom protiv Bandića.

"Tko god to tvrdi, a ima ih, treba vidjeti tko to priča i jesu li na bilo kakvom financijskom i proračunskom stimulansu grada Zagreba. Ja s tim nemam veze. Glavnog državnog odvjetnika recimo da poznajem, imamo vrlo formalan odnos. Šeficu USKOK-a nisam nikad vidio ni s njom razgovarao i pratim što se događa. Tko god misli da da bi se takvi ljudi, u DORH-u i policiji - policija je važna, ali DORH je ključan - iz ljubavi prema meni stavili u ulogu kamikaze da za bilo koga na ovakav način traže istražni zatvor, taj dakle misli da imam obožavatelje u DORH-u. Nemam. To su ljudi koji rade svoj posao bez mene", rekao je Milanović.

Tekst se nastavlja ispod oglasa

Zamoljen da komentira kako to što se ne istražuje ništa iz vremena dok je Bandić bio član SDP-a, Milanović je odgovorio da nije siguran da je to tako. "Ne mogu to komentirati jer ne znam jeste li u pravu. Ali, čini mi se da se tu radi o nekim djelima još iz 2006. godine. No, moguće je i da griješim", rekao je.



"DORH radi svoj posao. Ja ne znam kada je ta istraga pokrenuta, kada su ti izvidi započeli. Možda je to bilo za vrijeme bivšeg državnog odvjetnika. Prema tome, te stvari ne znam. Ti ljudi koji su pokrenuli istragu i koji traže istražni zatvor za toliki broj ljudi i stavljaju svoje ugled u profesiji i u društvu ne na kocku, nego na kušnju, to ne rade radi mene", kaže Milanović.



Milanović prije sedam godina: Optužbe protiv Bandića imaju jednako smisla kao i one da ja tučem ženu

U vrijeme dok istražitelji prekapaju po stvarima zagrebačkog gradonačelnika Milana Bandića, mnogi bi sigurno rado zaboravili što su u vrijeme bliske sprege s Bandićem o njemu izjavljivali. Prvi u nizu je premijer Zoran Milanović koji je posljednjih godina, otkako je Bandić izopćen iz SDP-a, "promijenio ploču".



U listopadu 2007. godine, u intervjuu za Index, Milanović je svesrdno branio Bandića: "Opet se kao i pred prošle izbore pojavljuju priče o prijavama i dokumentima protiv njega, a te optužbe imaju jednako smisla kao i one da ja tučem ženu".



I naredne godine su Milanoviću bila puna usta hvale Bandića: "Puno rada, puno rezultata. I puno prostora za još više u budućnosti. Bandić jako puno radi, a o stilu neka govore stilisti. Rezultata je mnogo i bit će ih još".



Prije pet godina Bandić je i dalje uživao veliku Milanovićevu podršku pa je tako sredinom travnja 2009. godine šef SDP-a ponosno izjavio: "Milan Bandić je najbolji kandidat kojeg SDP može ponuditi u Zagrebu u predizbornoj utrci na lokalnim izborima i ja ću osobno glasati za njega".



No, četiri godine kasnije Bandić je za Milanovića od "najboljeg" postao "najgore" pa je sredinom svibnja 2013. godine, komentirajući izborni poraz SDP-ovog kandidata Rajka Ostojića od Bandića, premijer poručio: "Platili smo cijenu izbacivanja Bandića i neka smo. To je jedna klijentelistička ekipa koja grad ne vodi ni približno na europski način, a ako građani to ne prepoznaju, neka izaberu koga hoće. Ljudi imaju pravo birati i najgore".